《颍阳山中赠登封燕明府》
明代·区大相

王乔玉舄飞，方朔金门待。久闻有仙吏，思愿与之会。

君宦松山阳，而与箕颍对。案牍积烟霞，讼庭落苍翠。

人吏青岩中，簪绅白云外。有时驱马出，独晤饮牛辈。

虽复稍逢迎，顾少风尘态。乍到赏心惬，久游神理会。

卧理时自闲，抚字亦劳瘁。洗耳未必贤，折腰岂为累。

我寻五岳期，君报三年最。何日丹砂成，乘鸾谒华盖。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当国，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。